(SIDE2): En friskus av den nakne sorten holdt seg godt fast for ikke å bli et «hjells-offer» da han klatret opp i en fiskehjell i Svolvær lørdag morgen.

Artikkelen er levert av Lofotposten

Hvorfor mannen valgte å bestige tørrfiskstativet med rognposen hengende ute, har Lofotposten ikke klart å bringe på det rene. Tidligere i helga hadde vissnok ei venninne av mannen klatret opp i en hjell, og han bestemte seg dermed for å toppe dette ved å hive av seg klærne, kanskje inspirert av VM i toppløsaking som gikk av stabelen i Vågan kommune forrige helg?

Denne saken har gått som en farsott på nett siden mandag, og også NRK Nordland har tatt fatt i saken.

Deres journalister har vært i kontakt med mannen og stilt følgende spørsmål:

– Var stellet ditt borti fisken?

– Nei, det var det aldeles ikke. Det går helt fint, folkens. Mine edlere deler har aldri vært borti maten, sier mannen til NRK.

NRK har også grepet fatt i kommentarene fra Lofotpostens lesere og statskanalen har kontaktet Mattilsynet for å høre om hvordan nakenstuntet har satt matsikkerheten på prøve:

– Vi må huske på at også fugler kan bidra med forurensing, men det går stort greit, sier Mattilsynets distriktssjef i Lofoten, Trond Kroken.

Han advarer likevel mot at smitte mellom mennesker sprer seg lettere enn smitte fra dyr til menneske.

– Smittefaren er litt avhengig av hans egen hygiene, for dette er jo ikke en naturlig gjest blant tørrfisken. Så han burde gå fram med forsiktighet, og da får vi håpe han har gjort det, uttaler Kroken.

Her finner du flere saker fra Lofotposten